SL Uradni list Evropske unije C 91/15

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 91/11)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„CAFÉ DE VALDESIA“

EU št.: DO-PDO-0005-01197 – 30.1.2014

ZOP ( X ) ZGO ( )

1. Ime

„Café de Valdesia“

2. Država članica ali tretja država

Dominikanska republika

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2 Opis proizvoda, za katerega se uporablja ime iz točke 1

Proizvod „Café de Valdesia“ je plod kavovca (Coffea arabica L.) sort typica in caturra, ki se v senci goji na opredeljenem območju, ki zajema glavna kavorodna območja pokrajin Ocoa, Peravia in San Cristóbal v Dominikanski republiki, in ki izpolnjuje posebne zahteve, navedene v nadaljevanju.

Opisana kava se lahko da na trg kot zelena kava (znana tudi kot sveža kavna zrna), kot pražena kava v zrnu in kot mleta pražena kava.

S fizikalnega stališča imajo sveža kavna zrna značilno porazdelitev delcev glede na velikost, saj mora po teži na situ 17 ostati najmanj 75 % zrn, skozi sito 16 pa ne sme pasti več kot 5 %. Vsa kavna zrna morajo biti sveže obrana in ohraniti značilno enotno sivozeleno barvo. Imeti morajo relativno gostoto vsaj 675 gr/l (gramov na liter), stopnja vlažnosti pa lahko variira med 10,0 in 11,5 %. Končni proizvod lahko vključuje največ 22 napak v 350-gramskem vzorcu in ne več kot eno primarno napako.

Z organoleptičnega stališča morajo imeti sveža kavna zrna pri senzoričnem ocenjevanju srednje izrazito aromo, majhno kislost, sladek in dobro uravnovešen okus brez neprijetnega priokusa ali tujih okusov od prvega požirka do pookusa (čista skodelica). Občasno ga lahko zaznamujejo posebne značilnosti, kot sta aromi oreškov in čokolade.

Za praženo kavo v zrnu so s fizikalno-kemijskega stališča značilni velika zrna, posebna kemijska sestava in stopnja praženja med stopnjama „temno pražena“ („Café Oscuro“: espresso, evropsko ali temno pražena) – zgornja meja – in „srednje pražena“ („Café Medio“: srednje temno, ameriško ali city pražena) – spodnja meja –, kar pomeni, da morajo biti v skladu z označbami „temno pražena“ („Oscuro“), „srednje temno pražena“ („Medio Oscuro“) ali „srednje pražena“ („Medio“).

Za mleto praženo kavo so s fizikalno-kemijskega stališča značilni ne le posebna kemijska sestava in stopnja praženja, kot je navedena zgoraj pri praženi kavi v zrnu, ampak tudi nadzorovana porazdelitev delcev glede na velikost, in sicer mora biti mleta „grobo“, „srednje“ ali „fino“.

Z organoleptičnega stališča bo okus skodelice pražene kave v zrnu in mlete pražene kave pri senzoričnem ocenjevanju odvisen od stopnje praženja kavnih zrn in ustrezne kemijske sestave, ki je posledica tega postopka, po naslednjem ključu:

(i) srednje pražena („Medio“): (a) povprečna kemijska sestava: kofein 1,34 %, maščoba 12,9 %, skupni sladkorji 3,1 %, klorogenska kislina 3,98 %; (b) organoleptične značilnosti: čista skodelica, srednje izrazita aroma, majhna kislost, sladek in dobro uravnovešen okus z občasnimi notami arome oreškov in čokolade;

(ii) srednje temno pražena („Medio Oscuro“): (a) povprečna kemijska sestava: kofein 1,43 %, maščoba 13,8 %, skupni sladkorji 3,9 %, klorogenska kislina 3,03 %; (b) organoleptične značilnosti: čista skodelica, srednje močno izrazita aroma, majhna do srednja kislost, sladek okus in pookus po praženju z občasnimi notami arome čokolade;

(iii) temno pražena („Oscuro“): (a) povprečna kemijska sestava: kofein 1,12 %, maščoba 15,7 %, skupni sladkorji 2,8 %, klorogenska kislina 1,95 %; (b) organoleptične značilnosti: čista skodelica, izrazita aroma, majhna kislost, sladek okus in dolg pookus z občasnimi notami arome grenke čokolade.

3.3 Surovine (samo za predelane proizvode)

Surovina za pošiljke svežih kavnih zrn so kavna zrna, tj. plod kavovca (Coffea arabica L.) sort typica in caturra, ki se v senci goji na gospodarstvih, ki so pri regulativnem svetu in certifikacijskem organu registrirana kot uporabniki in ki se nahajajo na opredeljenem območju na nadmorskih višinah med 600 in 1 300 m. Ta surovina se obere v trenutku največje zrelosti, kar zagotavlja 2 % ali manj nezrelih zrn, ter se podvrže mokremu postopku luščenja s fazo namakanja in sušenja.

Surovina za pošiljke pražene kave, tako v zrnu kot mlete, so sveža kavna zrna, ki so bila certificirana pred postopkom praženja in mletja, tako da izpolnjujejo vse fizikalne in senzorične zahteve za sveža kavna zrna. Certificirana sveža kavna zrna so kot surovina za praženo kavo v zrnu in praženo mleto kavo podvržena nadzorovanemu postopku predelave, ki vključuje praženje, mletje, pakiranje, označevanje in embaliranje pod posebnimi pogoji, da bi se ohranile fizikalne in senzorične lastnosti zaščitenega proizvoda.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje proizvoda „Café de Valdesia“ se morajo izvajati na opredeljenem geografskem območju, kjer prevladujejo ustrezne pedoklimatske razmere in tradicija ravnanja s proizvodom s tradicionalnimi metodami in postopki. Zato se morajo na opredeljenem območju izvajati tako pridelava kavnih zrn, kot tudi njihova predelava najprej v sveža kavna zrna in nato v praženo kavo v zrnu ali mleto praženo kavo.

Začasno se v prvih štirih letih po vpisu proizvoda „Café de Valdesia ZOP“ v register zaščitenih označb porekla in zaščitenih geografskih označb na vpisanih gospodarstvih dovoli uporaba drugih vrst kave (tj. razen sort typica in caturra) pod pogojem, da so vrste arabica in njihov delež ne presega 10 %.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje in embaliranje zaščitenega proizvoda mora izpolnjevati naslednje zahteve, ki se razlikujejo glede na vrsto kave. V vsakem primeru proizvoda ni treba pakirati in embalirati na opredeljenem geografskem območju.

Sveža kavna zrna in pražena kava v zrnu se pakirajo v vreče iz jute, sisala, rastlinskih vlaken ali drugih ustreznih materialov dobre kakovosti ter brez škodljivih organizmov in vonjav. Da bi pražena kava v zrnu ohranila organoleptične lastnosti, je poleg tega treba znotraj vreče proizvod zavarovati z neškodljivim in inertnim izolacijskim materialom, ki predstavlja primerno pregrado med proizvodom in zunanjim okoljem. Sveža kavna zrna in pražena kava v zrnu, namenjena zunanji trgovini, se lahko dodatno zapakirajo v lesene zaboje s kovinskim okovjem.

Mleta pražena kava se pakira vakuumsko ali v vsebnike z ventilom za razplinjevanje. Če vsebnik navedenega ventila nima, je treba proizvod razpliniti pred pakiranjem. V vsakem primeru se pakiranje izvede v zaprtih sistemih, s čimer se prepreči stik proizvoda z vlago in kisikom, in v vsebnike iz neprozornih, odpornih, neškodljivih materialov, ki predstavljajo primerno pregrado med proizvodom in zunanjim okoljem, s čimer se zagotavlja ohranjanje lastnosti proizvoda vsaj šest mesecev. Proizvod se embalira v odporno in neškodljivo embalažo, ki omogoča ustrezno hrambo proizvoda.

3.6 Posebna pravila za označevanje proizvoda, za katerega se uporablja registrirano ime

Vreče svežih kavnih zrn in pražene kave v zrnu se označijo, kot sledi: „PRODUCTO DE LA REPUBLICA DOMINICANA“; VRSTA: CAFÉ DE VALDESIA ZOP; ŠTEVILKA SERIJE: —; IZVOZNIK: (IN KATERO KOLI DRUGO POSEBNO TRŽNO IME, KI GA UPORABLJAJO IZVOZNIKI ZA DOLOČENO VRSTO KAVE); KODA MEDNARODNE ORGANIZACIJE ZA KAVO (OIC): —; LOGOTIP ZAŠČITENEGA PROIZVODA „CAFÉ DE VALDESIA“.

Vsebniki z mleto praženo kavo morajo biti označeni z etiketo, ki med drugim vsebuje naslednje informacije: ime „Café de Valdesia ZOP“, stopnjo praženja (v skladu z naslednjo lestvico: temno pražena („Café Oscuro“), srednje temno pražena („Café Medio Oscuro“) in srednje pražena („Café Medio“)) ter stopnjo mletja (v skladu z naslednjo lestvico: grobo mleta („Molienda Gruesa“), srednje mleta („Molienda Media“) in fino mleta („Molienda Fina“)), na vidnem delu glavnega dela iste etikete pa tudi logotip proizvoda „Café del Valdesia“.

Vsebniki z mleto praženo kavo morajo biti označeni tudi z oštevilčenim in natisnjenim garancijskim žigom. Vzorec logotipa za proizvod „Café de Valdesia“ v španščini:

4. Jedrnata opredelitev geografskega območja

Opredeljeno geografsko območje se nahaja znotraj trenutnih politično-administrativnih meja pokrajin San Cristóbal, Peravia in Ocoa v Dominikanski republiki. Občine na opredeljenem geografskem območju so: v pokrajini San Cristóbal: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque in Los Cacaos; v pokrajini Peravia: Baní in Nizao ter v pokrajini Ocoa: San José de Ocoa, Sabana Larga in Rancho Arriba. Skupna površina je 288 148,45 ha.

Na tem opredeljenem geografskem območju in v južnem delu gorovja Cordillera Central, za katerega so značilne največje nadmorske višine na Karibskih otokih, se na 600–1 300 m.n.v. nahaja območje proizvodnje kavnih zrn. Navedeno območje proizvodnje se nahaja predvsem na ozemlju občin Villa Altagracia, Cambita Garabitos, Los Cacaos, Baní, San José de Ocoa, Sabana Larga in Rancho Arriba. Skupna površina je 125 066,98 ha.

5. Povezava z geografskim območjem

5.1 Posebnosti geografskega območja

Za območje proizvodnje kavnih zrn, ki se zaščitijo kot „Café de Valdesia“, so značilne posebne razmere, zaradi katerih je območje edinstveno primerno za gojenje teh rastlin, saj ga zaznamuje součinkovanje naslednjih dejavnikov:

(i) kemija tal: tla so pretežno kisla in bogata z magnezijem ter imajo srednjo sposobnost kationske izmenjave in vrednost pH med 4,9 in 6,8 ter povprečno vrednostjo pH 5,7, kar zadevno območje loči od sosednjih in zaradi česar so tla izrazito primerna za gojenje kavovca;

(ii) fizikalne lastnosti tal: tla so povprečno 55-odstotno peščena, 26-odstotno glinena in 18-odstotno ilovnata. Hranila se tako raztopijo v vodi, korenine jih posrkajo, nato pa potujejo v vse dele rastline. Ob primerni poroznosti dober koreninski sistem rastlini omogoča izkoriščanje zadostne količine tal za pridobivanje vode in hranil, zaradi česar se rastlina lepo razvija in dobro rodi. Treba je tudi poudariti, da kavovec v regiji Valdesia raste v senci, na preprogi razkrajajočega se suhega listja, ki rastlinam zagotavlja primerne količine organske snovi;

(iii) podnebne in orografske razmere: za obdelovalno površino je značilno dokaj enotno podnebje (značilno za vlažen in zelo vlažen gozd), na katerega vplivajo lokacija območja v gorskih masivih, nadmorska višina (600–1 300 m), povprečna letna temperatura 20,5 °C ter povprečne letne padavine okoli 1 500 mm. Za razliko od drugih kavorodnih območij v Dominikanski republiki dobi Valdesia manj padavin od državnega povprečja, ki pa so ugodno razporejene čez celo leto.

Preostali del opredeljenega območja se nahaja pod 600 m. n. v. in nima opisanih značilnosti ter ni primeren za gojenje proizvoda „Café de Valdesia“. Vendar pa so visoke temperature, primerne za sušenje na soncu, in razpoložljivost ravnega sveta brez naklonov prispevali k temu, da se na njem izvajajo različne faze predelave proizvoda „Café de Valdesia“. Večina obratov za sušenje, pražilnic, tovarn in ostalih obratov se nahaja v regiji Valdesia zaradi več ugodnosti, kot sta dostop do glavnih prometnic in trgov. Zato se je tu razvila edinstvena tradicija pridelave kave na ravni države, ki očitno vpliva na kakovost končnega proizvoda. Ravnanje s kavo po obiranju (luščenje) in njena predelava potekata v skladu z znanjem in izkušnjami ter avtohtono tradicijo, ki se je razvila na območju; vse to se je prenašalo iz roda v rod in je primerno za ohranjanje bistvene kakovosti proizvoda ter vključuje: ročno pobiranje zrn v trenutku največje zrelosti, mokro metodo luščenja, sušenje na soncu, strokovno razvrščanje, praženje in mletje v skladu z določenimi nadzorovanimi standardi kakovosti. Seštevek naravnih in človeških dejavnikov, ki sovpadajo na tem določenem geografskem območju, je glavni razlog za posebnosti proizvoda „Café de Valdesia“ v njegovih različnih pojavnih oblikah.

5.2 Posebnosti proizvoda

Za sveža kavna zrna so značilne naslednje posebnosti. S fizikalnega stališča so zrna velika (na situ 17 mora ostati najmanj 75 % zrn po teži, skozi sito 16 pa ne sme pasti več kot 5 %). V zvezi s posebno kemijsko sestavo so za sveža kavna zrna značilne vrednosti med naslednjimi najvišjimi in najnižjimi vrednostmi: kofein med 1,13 % in 1,79 % suhe mase in saharoza med 5,77 % in 8,62 % suhe mase. Za proizvod „Café de Valdesia“ so značilna večja kavna zrna in višje povprečne vrednosti saharoze in kofeina kot drugod po državi, vključno s kavo, ki se goji na podobnih nadmorskih višinah.

Z organoleptičnega stališča morajo imeti sveža kavna zrna pri senzoričnem ocenjevanju srednje izrazito aromo, majhno kislost, sladek in dobro uravnovešen okus ter čisto skodelico. Občasno ga lahko zaznamujejo posebne značilnosti, kot sta aromi oreškov in čokolade.

S fizikalnega stališča so za praženo kavo v zrnu značilna enako velika zrna kot pri svežih kavnih zrnih, ki so bila uporabljena kot surovina.

Kemijsko sestavo pražene kave zrnu in mlete pražene kave določa stopnja praženja v skladu z naslednjimi vrednostmi:

(i) srednje pražena: kofein 1,34 % in skupni sladkorji 3,1 %;

(ii) srednje temno pražena: kofein 1,43 % in skupni sladkorji 3,9 %;

(iii) temno pražena: kofein 1,12 % in skupni sladkorji 2,8 %.

Z organoleptičnega stališča:

(i) srednje pražena: majhna kislost, sladek in dobro uravnovešen okus z občasnimi notami arome oreškov in čokolade;

(ii) srednje temno pražena: majhna do srednja kislost, sladek okus in pookus po praženju z občasnimi notami arome čokolade;

(iii) temno pražena: majhna kislost, sladek okus in dolg pookus z občasnimi notami arome grenke čokolade.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Kombinacija dejavnikov, značilnih za opredeljeno geografsko območje, bistveno pogojuje posebne značilnosti zadevnega zaščitenega proizvoda in ga ločuje od drugih vrst dominikanske kave.

Glavna posebnost svežih kavnih zrn so velika zrna, večja od zrn ostalih vrst kave, ki se gojijo v državi, tudi tistih, ki se proizvajajo na podobnih nadmorskih višinah kot je regija Valdesia; razlog za to je zlasti kombinacija temperature, količine in ugodne porazdelitve padavin ter vrednosti pH, ki se izraža v kislih tleh, bogatih z magnezijem, ki prevladujejo na pridelovalni površini kave. Povprečne temperature na območju proizvodnje variirajo med 16 in 25 stopinj Celzija, kar omogoča počasen razvoj ploda. Poleg tega Valdesia za razliko od drugih kavorodnih območij v Dominikanski republiki povprečno dobi manj padavin (povprečna vrednost okoli 1 500 mm na leto), razporeditev padavin skozi leto pa ustreza trenutkom, ko jo rastline najbolj potrebujejo (po cvetenju in tik pred pobiranjem), kar znatno vpliva na razvoj rastline in posledično plodov ter njihovih delov.

Treba je poudariti tudi neposredno sorazmerno povezavo med velikostjo zrn in senzoričnim razredom (večja zrna pomenijo boljšo organoleptično oceno), kar je spet posledica podnebnih razmer (temperature, padavine in sezonskost) ter fizikalno-kemijskih lastnosti tal. Pretežno kisla tla, bogata z magnezijem, s srednjo sposobnostjo kationske izmenjave predstavljajo fizikalno-kemijsko sestavo, zaradi katere kavovec molekule hranil, ki se v tleh nahajajo ali so tja prinesene, absorbira tako, da se plodovi napolnijo s komponentami, ki med senzoričnim preskušanjem ali pri pitju predstavljajo značilne lastnosti. Vrednosti pH so neposredno in jasno povezane z ravnjo absorpcije hranil iz tal prek električne medmolekularne interakcije med hranili v tleh in rastlino. Odtod večji delež saharoze in kofeina v kemijski sestavi proizvoda „Café de Valdesia“, kar plodu daje sladkost in aromo oreškov ter čokolade, ki se nahaja v organoleptičnem profilu proizvoda. Tudi prevladujoča tradicija ravnanja s proizvodom na območju med proizvodnjo, obdelavo in predelavo proizvoda „Café de Valdesia“ prispeva k ohranjanju kakovosti, značilne za proizvod.

Poleg kemijske sestave kave na neposredno sorazmerno povezavo med značilno velikostjo zrn in organoleptičnimi značilnostmi jasno vpliva tudi postopek praženja. Dejansko sama velikost zrn vpliva na te senzorične značilnosti kave, saj to pomeni, da je vročini med postopkom praženja izpostavljena večja površina. Ker so zrna večja, njihova velikost pa bolj enotna, vročini izpostavljajo večjo površino in vsaka serija ima manj zažganih zrn, zaradi česar je piroliza kemijskih skupin bolj enotna in se pri pripravi kave izrazi v bolj podobnih skodelicah. Na koncu na določitev fizikalnih, kemijskih in senzoričnih lastnosti proizvoda vpliva tudi stopnja praženja, kar zahteva veščine in tehniko predelave, ki jo obvladajo pražilci na opredeljenem geografskem območju.

Sklic na objavo specifikacije proizvoda

(drugi pododstavek člena 6(1) te uredbe)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) UL L 343, 14.12.2012, str. 1.